דונלד מקיצ'ן

אסטון דונלד מקיצ'ן (באנגלית: Aston Donald McEachin;‏ 10 באוקטובר 1961 – 28 בנובמבר 2022) היה פוליטיקאי אמריקאי, שכיהן מינואר 2017 ועד מותו כחבר בית הנבחרים של ארצות הברית מטעם מחוז הקונגרס הרביעי של קהיליית וירג'יניה. מקיצ'ן, חבר המפלגה הדמוקרטית, נבחר לראשונה בבחירות 2016 כאשר גבר על המועמד הרפובליקני סקוט טיילור. בשטחי מחוז הקונגרס השישי נמצאת בירת וירג'יניה ריצ'מונד, עד לאזור המפטון רודס. מקיצ'ן נולד בנירנברג, אז בגרמניה המערבית, בזמן שאביו שירת בצבא ארצות הברית. הוא למד בבית הספר התיכון סנט כריסטופר בריצ'מונד, ובשנת 1982 השלים לימודי תואר ראשון בהיסטוריה פוליטית באמריקן יוניברסיטי. לאחר מכן, הוא למד בבית הספר למשפטים של אוניברסיטת וירג'יניה, שם קיבל תואר שני במשפטים ב-1986. נוסף על כך, הוא בעל תואר שני נוסף באלוהות (.M.Div) מאוניברסיטת וירג'יניה יוניון מאז 2008. לאחר תום לימודי המשפטים החל לעסוק בעריכת דין, ובסופו של דבר נעשה שותף במשרד עורכי הדין "מקיצ'ן & גי". בשנת 1995 נבחר מקיצ'ן לראשונה לבית הנבחרים המדינתי של וירג'יניה כנציג מחוז הבחירה ה-74. לאחר שלוש תקופות כהונה שם, התמודד לתפקיד התובע הכללי של וירג'יניה בשנת 2001. בבחירות מקדימות שהתקיימו במפלגה הדמוקרטית גבר על ארבעה יריביו עם 33.6% מקולות הבוחרים, אך הפסיד בבחירות הכלליות לג'רי קילגור, מועמד המפלגה הרפובליקנית, בפער של 20 אחוז מקולות הבוחרים. ב-2005 התמודד שוב אל בית הנבחרים המדינתי, והביס את קודמו בתפקיד פלויד מילס במהלך פריימריז הדמוקרטים. ביום הבחירות הכלליות נבחר מחדש לתפקידו וגרף כ-75% מהקולות. בשנת 2007 התמודד מקיצ'ן לסנאט של וירג'יניה, תוך שהוא מאתגר את נציג מחוז הבחירה התשיעי המכהן בנג'מין למברט, אשר ספג ביקורת במפלגה הדמוקרטית על תמיכתו בג'ורג' אלן, נציגה הרפובליקני של וירג'יניה בסנאט של ארצות הברית, במהלך התמודדותו לתקופת כהונה נוספת של אלן נגד ג'ים וב. לאחר שהביס את למברט ביחס של 58% מול 42% בבחירות המקדימות, מקיצ'ן זכה ב-81% מהקולות והביס את סילבר פרסינגר העצמאי בבחירות הכלליות. בשנת 2011 בחר שלא להתמודד מחדש. באמצע כהונתו השלישית בסנאט המדינתי, מקיצ'ן קיבל הזדמנות לעבור אל הפוליטיקה הלאומית. בית משפט פדרלי ביטל חלוקת מחוזות הקונגרס של וירג'יניה וקבע כי הייתה מוטית באופן גזעני ולא-חוקתי. המפה החדשה של מחוזות הקונגרס מיקמה את כל העיר פיטרסבורג ואת רוב האזורים השחורים במחוז הנריקו, שהיו עד אז במחוז הקונגרס השלישי, במחוז הרביעי. במחוז הקונגרס הרביעי מוקמה גם כל העיר ריצ'מונד, שבעבר נחלקה בין המחוז השלישי לרביעי. עתה מחוז הקונגרס הרביעי נעשה מעוז דמוקרטי מובהק, ובמהלך בחירות 2016 נבחר מקיצ'ן אל הקונגרס ה-115 של ארצות הברית. הוא נבחר מחדש גם בבחירות 2018, בבחירות 2020 ובבחירות 2022. בשנת 2018, סיפר מקיצ'ן כי הוא פיתח פיסטולה לאחר שהשלים את טיפול בסרטן פי-הטבעת ב-2014, וכתוצאה מכך איבד ממשקלו כ-28 קילוגרם (60 פאונד). הוא נפטר מסיבוכים הקשורים למחלת הסרטן בגיל 61, כ-20 ימים לאחר שנבחר לכהונה רביעית בבית הנבחרים. מדיה וקבצים בנושא דונלד מקיצ'ן בוויקישיתוף אתר האינטרנט הרשמי של דונלד מקיצ'ן בבית הנבחרים האמריקאי (באנגלית) דונלד מקיצ'ן, ברשת החברתית פייסבוק דונלד מקיצ'ן, ברשת החברתית אקס (טוויטר) דונלד מקיצ'ן, ברשת החברתית אינסטגרם דונלד מקיצ'ן, סרטונים בערוץ היוטיוב דונלד מקיצ'ן, באתר המדריך הביוגרפי של הקונגרס של ארצות הברית (באנגלית) ההשתייכויות הדתיות של חברי הקונגרס ה-116 של ארצות הברית, מסמך מאת Pew Research Center (באנגלית) ג'פרי מ. לאוזרוס, A. Donald McEachin now headed to Congress, באתר ריצ'מונד פרי פרס, 11 בנובמבר 2016 (באנגלית) גרגורי ס. שניידר ולורה ווזולה, Clinton edges Trump in Virginia, באתר וושינגטון פוסט, 8 בנובמבר 2016 (באנגלית) מייקל מרץ, Slimmed-down McEachin dealing with non-life-threatening medical condition, באתר Richmond Times-Dispatch‏, 8 באוקטובר 2018 (באנגלית) Virginia Congressman Donald McEachin dies at 61, CBS News, 29 November 2022 Virginia Department of Election, Election Results November 2022